CELEX: 32006D0908
Language: hu
Date: 2006-12-04 00:00:00
Title: 2006/908/EK,Euratom: A Tanács határozata ( 2006. december 4. ) a Csernobili Védelmi Alap javára az Európai Újjáépítési és Fejlesztési Banknak biztosítandó harmadik közösségi hozzájárulás első részletéről

9.12.2006   
            
            
               HU
            
            
               Az Európai Unió Hivatalos Lapja
            
            
               L 346/28
            
         
      A TANÁCS HATÁROZATA
   
   (2006. december 4.)
   a Csernobili Védelmi Alap javára az Európai Újjáépítési és Fejlesztési Banknak biztosítandó harmadik közösségi hozzájárulás első részletéről
   (2006/908/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 308. cikkére,
   tekintettel az Európai Atomenergia-közösséget létrehozó szerződésre és különösen annak 203. cikkére,
   tekintettel a Bizottság javaslatára,
   tekintettel az Európai Parlament véleményére (1),
   mivel:
   
               (1)
            
            
               A Közösség – a csernobili atomerőműben 1986. április 26-án bekövetkezett atombaleset következményeinek felszámolása érdekében Ukrajna részéről tett erőfeszítéseket támogató világos politikának megfelelően – 1999 és 2000 között 90,5 millió EUR-val már hozzájárult az Európai Újjáépítési és Fejlesztési Banknál (a továbbiakban: EBRD) létrehozott Csernobili Védelmi Alaphoz a 98/381/EK, Euratom határozattal (2) összhangban, valamint 2001 és 2005 között további 100 millió EUR-val a 2001/824/EK, Euratom határozattal (3) összhangban.
            
         
               (2)
            
            
               Az EBRD a Csernobili Védelmi Alap vagyonfelügyelőjeként a Csernobili Védelmi Alap hozzájárulói közgyűlésén megerősítette, hogy a hiány megközelítőleg 250 millió EUR, és nem áll rendelkezésre elegendő felhasználatlan alap az új védelmi szerkezetre (New Safe Confinement) irányuló szerződés odaítéléséhez. A hozzájárulóktól 2005-ben új kötelezettségvállalásokat kértek a projekt további késésének elkerülése érdekében.
            
         
               (3)
            
            
               A Csernobili Védelmi Alaphoz történő hozzájárulások nagy részét biztosító egykori G7-tagok és a Közösség a hozzájárulók közötti történelmi tehermegosztás értelmében megállapodtak az alaphoz való további hozzájárulások elvét illetően.
            
         
               (4)
            
            
               A kelet-európai és közép-ázsiai partnerállamoknak történő segítségnyújtásról szóló, 1999. december 29-i 99/2000/EK, Euratom tanácsi rendelet (4) szerint az EU által támogatott nemzetközi kezdeményezésekhez teljesített hozzájárulás, mint pl. a Csernobil lezárásra vonatkozó G7/EU kezdeményezés a nukleáris biztonsághoz való hozzájárulás területén a prioritások közé tartozik.
            
         
               (5)
            
            
               A Bizottságnak az Európai Parlamenthez és a Tanácshoz címzett 2000. szeptember 6-i közleményében a Bizottság azt javasolta, hogy 2001-től az újonnan függetlenné vált államok illetve a közép- és kelet-európai országok nukleáris biztonságához nyújtott közösségi pénzügyi támogatást az újonnan függetlenné vált államok nukleáris biztonságának pénzügyi támogatására irányuló egyetlen költségvetési tételből kell biztosítani.
            
         
               (6)
            
            
               Az EBRD beszerzésre vonatkozó szabályai alkalmazandók a Csernobili Védelmi Alap forrásaiból biztosított támogatásokra, azzal a feltétellel, hogy a beszerzés alapvetően a hozzájárulók vagy az EBRD-műveletek országaiban termelt, illetve onnan származó árukra és szolgáltatásokra korlátozódik. A fenti szabályok nem egyeznek meg a közvetlenül a TACIS-program által finanszírozott műveletekre alkalmazott szabályokkal, amelyek következésképpen nem terjednek ki az e határozat tárgyát képező hozzájárulásra.
            
         
               (7)
            
            
               Helyénvaló azonban megkülönböztetésmentességet biztosítani az egyes tagállamok között – a Csernobili Védelmi Alapra vonatkozó EBRD-szabályok értelmében kötött beszerzési megállapodásokra is figyelemmel – függetlenül attól, hogy azok kötöttek-e egyedi hozzájárulási megállapodást az EBRD-vel.
            
         
               (8)
            
            
               Helyénvaló továbbá a nem TACIS-partner harmadik országokra vonatkozó beszerzési szabályok eseti alapon történő engedélyezése a csernobili védelmi végrehajtási tervre vonatkozó projektek érdekében.
            
         
               (9)
            
            
               A Szerződések e határozat elfogadására vonatkozóan nem biztosítanak az EK-Szerződés 308. cikkében és az Euratom-Szerződés 203. cikkében előírtakon kívüli hatásköröket,
            
         A KÖVETKEZŐKÉPPEN HATÁROZOTT:
   1. cikk
   A Közösség 2006-ban 14,4 millió EUR hozzájárulást biztosít az Európai Újjáépítési és Fejlesztési Banknak (EBRD) a Csernobili Védelmi Alaphoz.
   Az előirányzatot a költségvetési hatóság a pénzügyi terv keretein belül engedélyezi. A hozzájárulást a rendelkezésre álló éves költségvetési előirányzatok terhére kell finanszírozni.
   2. cikk
   (1)   A Bizottság az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom rendelet (5) értelmében – különös tekintettel az eredményes és hatékony pénzgazdálkodás elveire – kezeli a Csernobili Védelmi Alaphoz nyújtott hozzájárulást.
   A Bizottság a költségvetési hatóság és a Számvevőszék rendelkezésére bocsátja az összes vonatkozó információt, valamint kérelmükre minden további információt biztosít a Csernobili Védelmi Alap működését illető azon kérdések tekintetében, amelyek a közösségi hozzájárulásra vonatkoznak.
   (2)   A Bizottság biztosítja – a Csernobili Védelmi Alap forrásaiból fizetett támogatásokra vonatkozó beszerzési megállapodásokra is figyelemmel – a tagállamok közötti megkülönböztetésmentes bánásmódot.
   A Biztosság eseti alapon engedélyezheti a nem TACIS-partner harmadik országokra vonatkozó beszerzési szabályokat a csernobili védelmi végrehajtási tervre vonatkozó projektek érdekében.
   3. cikk
   A Csernobili Védelmi Alapra vonatkozó szabályok II. cikkének 2.02. szakasza alapján a közösségi hozzájárulás a Bizottság és az EBRD közötti hivatalos hozzájárulási megállapodás tárgyát képezi.
   4. cikk
   A Bizottság a Csernobili Védelmi Alap végrehajtása tekintetében elért előrehaladásról évente értékelő jelentést nyújt be az Európai Parlamenthez és a Tanácshoz.
   
      Kelt Brüsszelben, 2006. december 4-én.
      
         
            a Tanács részéről
         
         
            az elnök
         
         L. LUHTANEN
         
      
   
   
      (1)  2006. november 14-i vélemény (a Hivatalos Lapban még nem tették közzé).
   
      (2)  HL L 171., 1998.6.17., 31. o.
   
      (3)  HL L 308., 2001.11.27., 25. o.
   
      (4)  HL L 12., 2000.1.18., 1. o. A legutóbb a 2112/2005/EK rendelettel (HL L 344., 2005.12.27., 23. o.) módosított rendelet.
   
      (5)  HL L 248., 2002.9.16., 2. o.